Source: https://podnikam.sk/nakup-a-predaj-ojazdenych-automobilov-dovezenych-z-eu-z-pohladu-dph/
Timestamp: 2019-08-17 20:55:18+00:00

Document:
Nákup a predaj ojazdených automobilov dovezených z EÚ z pohľadu DPH | Podnikam.sk '); document.write(''); }
Nákup a predaj ojazdených automobilov dovezených z EÚ z pohľadu DPH
30. mája 2013 Zdroj Podnikam.SK, SC Tlačiť
Kúpa a predaj ojazdených automobilov v rámci členských štátov EÚ sa vo vzťahu k dani z pridanej hodnoty riadi osobitnými daňovými pravidlami. Podobne aj dovoz a nákup ojazdeného auta zo zahraničia, kde je DPH v inej pozicii ako pri novom aute.
Nasledujúci článok sa je zameraný na postup platiteľa DPH, ktorý nakupuje ojazdené automobily z krajín EÚ a predáva ich v tuzemsku. Predaj auta bez DPH je iný v prípade odpísaného auta, auta do zahraničia a ojazdeného auta. Pre rok 2015 môže byť aj predaj osobného auta a DPH v niektorých detailoch iný.
DPH sa riadi osobitnou úpravou
Ojazdený automobil je automobil, ktorý má najazdených viac ako 6 000 km a v čase jeho dodania uplynulo viac ako šesť mesiacov od jeho prvého uvedenia do prevádzky. V opačnom prípade ide o kúpu nového auta z EÚ.
Platiteľ DPH pri nákupe ojazdených automobilov z EÚ za účelom správneho určenia postupu z hľadiska uplatnenia DPH musí mať informácie o:
a) dodávateľovi (predávajúcom) z iného členského štátu, od ktorého tuzemský platiteľ DPH nadobudne ojazdený automobil:
osoba, ktorá je v členskom státe identifikovaná pre daň – platiteľ DPH,
osoba, ktorá nie je v členskom štáte identifikovaná pre daň – neplatiteľ DPH,
obchodník, ktorý predáva použitý tovar a používa osobitnú úpravu zdaňovania použitého tovaru.
b) o režime dane, ktorý dodávateľ (predávajúci) z iného členského štátu uplatnil pri kúpe automobilu, ktorý predáva ako ojazdený:
bežný režim dane (odvod dane z predajnej ceny),
osobitná úprava zdaňovania použitého tovaru (daň sa odvedie z kladného rozdielu medzi predajnou a kúpnou cenou).
Osobitná úprava podľa § 66 zákona o DPH
Platiteľ dane pri predaji ojazdených automobilov dovezených z EÚ je povinný ju uplatňovať, ak mu ojazdené automobily boli dodané:
iným obchodníkom, ktorý uplatňuje daň podľa osobitnej úpravy zákona platného v inom členskom štáte.
Možnosti nadobudnutia ojazdených automobilov – kúpa ojazdeného auta a DPH
1. Nákup ojazdeného automobilu z členských štátov EÚ od osoby registrovanej pre daň (platiteľa DPH), ktorá si uplatnila odpočítanie DPH pri kúpe daného automobilu
Kúpa ojazdeného automobilu
Kupujúcemu (platiteľovi dane) vzniká v tuzemsku daňová povinnosť a je osobou povinnou platiť daň, uplatní si tzv. „samozdanenie“. Zároveň si môže daň uplatnenú pri nadobudnutí ojazdeného automobilu odpočítať.
Predaj ojazdeného automobilu v tuzemsku – ako predávať autá doma
Podlieha dani a základom dane je predajná cena (za ktorú predávajúci v tuzemsku ojazdený automobil predáva) znížená o daň.
Poznámka: Z dôvodu, že dodávateľ (predávajúci) z členského štátu EÚ si pri nadobudnutí automobilu uplatnil a odpočítal DPH, nemôže si platiteľ dane uplatniť osobitnú úpravu uplatňovania dane podľa § 66 zákona o DPH (odviesť daň iba z obchodnej prirážky), ale musí odviesť DPH z predajnej ceny.
2. Nákup ojazdeného automobilu z iného členského štátu EÚ od osoby registrovanej pre daň (platiteľa DPH), ktorá si nemohla uplatniť odpočítanie DPH pri obstaraní daného automobilu
Pre kupujúceho (platiteľa DPH) je toto nadobudnutie tovaru v tuzemsku oslobodené od dane, preto DPH v tuzemsku neplatí.
Predaj ojazdeného automobilu
Pri následnom predaji ojazdeného vozidla uplatní platiteľ dane režim osobitnej úpravy uplatňovania dane podľa § 66 zákona o DPH a daň odvedie z obchodnej prirážky, t. j. kladného rozdielu medzi kúpnou a predajnou cenou.
3. Nákup ojazdeného automobilu z členských štátov EÚ od osoby, ktorá si uplatňuje osobitnú úpravu zdaňovania použitého tovaru (autobazár)
Kupujúci k cene kúpeného ojazdeného vozidla neuplatní daň v tuzemsku a neuvádza ho v daňovom priznaní k DPH.
Pri následnom predaji tohto automobilu v tuzemsku uplatní platiteľ dane osobitný režim zdaňovania podľa § 66 zákona o DPH, t. j. daň odvedie z kladného rozdielu medzi predajnou a kúpnou cenou. Pri predaji ojazdeného automobilu nesmie uvádzať na faktúre daň a musí uviesť slovnú informáciu „úprava zdaňovania prirážky – použitý tovar“.
4. Nákup ojazdeného automobilu z členských štátov EÚ od osoby, ktorá nie je registrovaná pre daň
Nákup ojazdeného automobilu
Kupujúcemu – platiteľovi dane nevzniká v tuzemsku daňová povinnosť z nadobudnutia tovaru, nemá povinnosť platiť DPH.
Pri následnom predaji ojazdeného vozidla použije platiteľ dane režim osobitnej úpravy uplatňovania dane podľa § 66 zákona o DPH, t. j. daň odvedie z kladného rozdielu medzi kúpnou a predajnou cenou.
Príklad uplatnenia osobitnej úpravy zdaňovania podľa § 66 zákona o DPH
Predajca – platiteľ DPH predá v tuzemsku ojazdený automobil za 6 300 eur. Kúpna cena automobilu bola 5 700 eur. V akej výške má odviesť DPH z tohto automobilu?
Pri uplatnení osobitnej úpravy sa DPH odvedie zo základu dane, ktorým je kladný rozdiel medzi predajnou a kúpnou cenou znížený o daň. Ak je rozdiel medzi kúpnou a predajnou cenou záporný, základom dane je nula.
Základom dane je suma 600 eur (6300 – 5 700).Výpočet dane: 600 x 20/120 = 100 eur
Predajca teda musí odviesť DPH vo výške 100 eur.
Poznámka: Keďže § 66 sa môže použiť len v tom prípade, keď si predávajúci neuplatnil odpočítanie DPH, rozdiel medzi kúpnou a predajnou cenou predstavuje cenu s daňou. Preto sa suma delí číslom 120 (100 % základ + 20 % DPH). Takto dostaneme základ očistený od DPH a tento potom dodaníme.
Povinnosť vedenia záznamov
Obchodník, ktorý uplatňuje osobitnú úpravu, je podľa § 66 ods. 9 zákona o DPH povinný na účely určenia základu dane viesť osobitne záznamy o predajných cenách a kúpnych cenách tovarov.
Platiteľ dane je od 1. 10. 2012 povinný viesť a doručiť záznamy o každom ojazdenom motorovom vozidle kúpenom v inom členskom štáte EÚ (ktoré bolo vedené v evidencii vozidiel v inom členskom štáte) od zdaniteľnej osoby identifikovanej pre DPH v inom členskom štáte. Povinnosť sa týka tak platiteľov dane, ktorí prevádzkujú autobazár, ako aj všetkých platiteľov dane, ktorí príležitostne kúpia ojazdené motorové vozidlo v inom členskom štáte od zdaniteľnej osoby identifikovanej pre DPH za účelom jeho ďalšieho predaja.
Do evidencie sa zahrnú údaje o motorovom vozidle, ktoré je novým dopravným prostriedkom, ako aj o motorovom vozidle, ktoré nie je novým dopravným prostriedkom.
Záznamy o každom kúpenom pozemnom motorovom vozidle musia obsahovať údaje:
a) meno a priezvisko predávajúceho alebo názov predávajúceho a adresu jeho sídla, miesta podnikania, prevádzkarne, bydliska alebo miesta, kde sa obvykle zdržiava, a jeho identifikačné číslo pre daň pridelené v inom členskom štáte,b) hodnotu tovaru,c) identifikačné číslo vozidla VIN,d) počet najazdených kilometrov,e) dátum prvého uvedenia tovaru do prevádzky,f) dátum vyhotovenia faktúry,g) dátum nadobudnutia tovaru,h) údaj, ktorý je povinný predávajúci uviesť vo faktúre podľa zákona platného v členskom štáte, v ktorom sa odoslanie alebo preprava tovaru začala, či tovar bol dodaný s oslobodením od dane alebo predávajúci uplatnil osobitnú úpravu uplatňovania dane pri predaji použitého tovaru.
Záznamy je platiteľ dane povinný doručiť daňovému úradu za každé zdaňovacie obdobie, v ktorom kúpi ojazdený automobil.
Nedoručenie záznamov, oneskorené doručenie záznamov alebo. uvedenie nepravdivých údajov v záznamoch podlieha uloženiu pokuty do výšky 10 000 eur.

References: § 66
 § 66
 § 66
 § 66
 § 66
 § 66
 § 66
 § 66